《游胶山酌窦乳泉》
清代·侯锡

东山积翠碧云浮，路入春林径转幽。古寺旁依修竹坞，清溪还向小桥流。

山僧煮茗延宾话，雊雉惊人出笼游。岭下旧传多薯蓣，冈前古迹有金牛。

荒烟莫问萧梁宅，蔓草闲寻胶鬲邱。月照蒙泉穿窦出，云阴万玉满庭秋。

烟霞日夕瞻佳气，风雨清川系客舟。北海尊盈南阮座，高情且为主人留。

作者简介：侯锡，字范九，号东川，清无锡人，乾隆壬申恩科举人。检选知县，不赴，年七十五卒于家。